Diari Oficial de la Generalitat Valenciana


Sumari del DOGV 9800, del 01-03-2024 (2024/1764)

DECRET 5/2024, de 12 de febrer, del president de la Generalitat, pel qual es concedix el Premi Julio González, de la Generalitat, corresponent a l'any 2024, a Simone Fattal.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   9800

Data del DOGV
:   01-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1764


Data del document
:   12-02-2024

Organisme emissor
:   Presidència de la Generalitat

Tipus de document
:   Decret

Descriptors 

:   * Presidència de la Generalitat

DECRET 5/2024, de 12 de febrer, del president de la Generalitat, pel qual es concedix el Premi Julio González, de la Generalitat, corresponent a l'any 2024, a Simone Fattal. [2024/1764]  
El Decret 166/2000, de 31 d'octubre, del Govern Valencià, va instituir el Premi Julio González, de la Generalitat Valenciana, per a distingir les persones físiques que, pels seus mèrits, hagen contribuït a destacar la creació artística en l'àmbit internacional.  
Per mitjà del Decret 84/2016, de 8 de juliol, del Consell, es va considerar convenient donar un nou impuls al Premi Julio González, de la Generalitat, a fi de destacar la trajectòria d'un creador o d'una creadora en l'àmbit de les arts plàstiques, en qualsevol de les seues manifestacions. Per a això, este guardó s'atorga biennalment i se'l dota amb una quantia econòmica vinculada a l'organització d'una exposició. El jurat està compost per persones especialistes destacades en el món de l'art membres del Consell Assessor de l'IVAM. La concessió del premi s'ha de fer per un decret del president de la Generalitat, a proposta conjunta de qui ostente la Presidència de l'Institut Valencià d'Art Modern i de la persona que n'ocupe la Direcció.  
En l'edició que correspon a l'any 2024 s'ha proposat atorgar esta distinció a l'artista Simone Fattal, en reconeixement al seu treball en el camp de les arts plàstiques i la seua aportació a l'art modern.  
  
Simone Fattal és una artista nascuda a Síria en 1942 i criada al Líban. Va estudiar filosofia a París i es va establir com a artista a la fi de la dècada de 1970 a Beirut. En 1982 es va mudar a Sausalito, Califòrnia (EUA), on va fundar l'empresa editorial Post-Apollo Press i on va començar a realitzar escultures. En 2012, al costat de la seua companya Etel Adnan, es va traslladar a París, on viu i treballa actualment.  
Simone Fattal és coneguda sobretot pel seu treball en argila i gres esmaltat en colors lluminosos o en tons arena i marró. Les seues obres mostren visiblement les petjades de la seua elaboració, són escultures amb textures molt marcades, monumentals i fràgils alhora. Les nombroses figures de cames allargades, atuells variats o ruïnes arquitectòniques es relacionen amb el seu interés per la història, la mitologia i l'arqueologia, així com per la política contemporània. Les seues obres fan també referència a la literatura, als contes sumeris, l'èpica àrab o la poesia sufí. Àngels, centaures, herois i déus se sumen a ruïnes arquitectòniques i figures de fruites, animals o menjar que fan referència al paradís perdut per la destrucció de llocs històrics com Palmira o Alep. Les obres de Fattal són atemporals, alhora arcaiques i modernes.  
  
En els últims anys, Simone Fattal ha exposat individualment en el Musée Départemental d'Art Contemporain de Rochechouart (2017), el MoMA PS1 (2019), l'ICA Milano o la Whitechapel de Londres (2022), i ha participat en la Biennal de Venècia de 2022.  
L'obra de Simone Fattal exhibix un profund compromís social i una reflexió sobre la humanitat i el seu lloc en el món i en la història. La seua pràctica artística establix vincles amb la sensibilitat estètica de caràcter humanista i l'experimentació amb els materials i temes característics de l'obra de Julio González i que, a més, possibilita un potent diàleg amb la tradició mediterrània en el sentit ampli del terme.  
  
Per tot això, en l'edició que correspon a l'any 2024, es proposa l'atorgament del Premi Julio González a l'artista Simone Fattal, en reconeixement al seu treball en el camp de les arts plàstiques i la seua aportació a l'art modern. Amb la concessió d'esta distinció a esta rellevant creadora internacional, es continua en la línia de premiar les artistes dones, ja que, en els vint-i-tres anys d'història del Premi Julio González, només s'ha concedit a tres: Anette Messager, Mona Hatoum i Carmen Calvo.  
En virtut d'això, fent ús de les facultats previstes en el Decret 84/2016, de 8 de juliol, del Consell, i a proposta conjunta del president i de la directora de l'Institut Valencià d'Art Modern, IVAM,  
  
  
  
  
DECRETE  
  
Article únic  
Concedir el Premi Julio González, de la Generalitat, en l'edició 2024, a Simone Fattal, en reconeixement i homenatge per la seua contribució a la creació artística en l'àmbit internacional.  
  
València, 12 de febrer de 2024  
  
El president de la Generalitat,  
CARLOS MAZÓN GUIXOT